Source: http://saptamana.net/articol/10376-csm-blocata-in-remize
Timestamp: 2020-06-02 05:44:43+00:00

Document:
Săptămâna în Oltenia: Fotbal, Liga a II-a, CS Baloteşti - CSM Râmnicu Vâlcea 1-1 (0-1) - CSM, blocată în remize - CSM Râmnicu Vâlcea nu a reuşit să câştige nici la Baloteşti, unde a înregistrat a treia remiză consecutivă, scor 1-1
Fotbal, Liga a II-a, CS Baloteşti - CSM Râmnicu Vâlcea 1-1 (0-1)
CSM, blocată în remize
CSM Râmnicu Vâlcea nu a reuşit să câştige nici la Baloteşti, unde a înregistrat a treia remiză consecutivă, scor 1-1
Echipa lui Jerry Gane părea să îşi facă jocul uşor după ce a deschis rapid scorul, din minutul 5, când Bogdan Geantă a fructificat o centrare venită din flancul stâng. A fost cel de-al doilea gol în trei etape pentru Bogdan Geantă, jucător care a fost la un pas de a părăsi echipa în această vară pentru a merge la Ştefăneşti. Reprofilat de Gane ca atacant retras din mijlocaş de bandă, Geantă dă randament şi înscrie din nou. CSM a avut o primă repriză bună la Baloteşti şi Ceapă, revelaţia venită de la Şirineasa a avut şi el două şanse bune, dar portarul Fulga a scos salvator în ambele rânduri. De altfel, atacanţii Geantă şi Ceapă au fost cei mai buni jucători vâlceni, alături de Samson, dar punctul slab al echipei a fost apărarea, care a suferit după minutul 30. Ilfovenii sunt incomozi pe teren propriu, unul mic şi denivelat, şi au prima ocazie în minutul 20, prin Bâtfoi, după o eroare a lui Pârvulescu, dar portarul împrumutat de la Dinamo II, Muţiu, blochează excelent. Tot gazdele sunt aproape de egalare în minutul 35, când Cl. Herea preia singur în careu, la 12 metri, dar trage peste poartă. După pauză, echipa vâlceană a slăbit ritmul şi Baloteştiul egalează în minutul 62, după o fază fixă, concretizată de Bâtfoi, care a marcat cu o lovitură de cap. CSM a revenit în atac, a dominat steril, dar putea obţine victoria în final, pentru că, în minutul 89, juniorul Radu Georgescu a şutat bine de la 20 de metri, dar mingea a lovit transversala porţii adverse. Astfel, echipa lui Jerry Gane acumulează a treia remiză consecutivă, deşi a avut meciuri accesibile în ultimele două etape. Un start de campionat sub aşteptări pentru CSM, întărită în această vară cu câţiva jucători cu experienţă. Prima victorie pentru CSM va veni probabil lunea viitoare, când este programat meciul în Zăvoi, cu modesta Berceni.
Luduşan şi Ştefan, lăsaţi în afara lotului
Doi dintre juniorii echipei CSM Râmnicu Vâlcea, Andrei Luduşan şi Claudiu Ştefan nu mai fac parte din planurile antrenorului Jerry Gane. Astfel, managerul CSM-ului, Lucian Munteanu, le caută celor doi jucători alte echipe, unde să îi împrumute. ”Încercăm să îi împrumutăm pe Luduşan şi Ştefan la alte echipe, unde să aibă şansa să joace. Ştefan va merge la Snagov şi va fi deţinut de noi în coproprietate cu Cătălin Rufă. Luduşan are calităţi, dar suferă la nivel de implicare în joc, el a venit târziu de la Tg. Mureş, căutăm şi pentru el o altă echipă”, a declarat Lucian Munteanu, managerul clubului vâlcean. În această vară, Andrei Luduşan s-a pregătit cu ASA Târgu Mureş, însă ardelenii nu l-au păstrat în lot şi l-au trimis înapoi la Vâlcea. În schimb, Claudiu Ştefan a ratat pregătirea de vară din cauza unei accidentări.

References: CSM 
 CSM 
 CSM 

CSM 
 CSM 
 CSM 
 CSM 
 CSM